
סימוכין: פנייתך אלינו מיום 14/1/2018



שלום רב,

בהמשך לפנייתך שבסימוכין, אנו מברכים על ההתעניינות שהנך מגלה בפעילות משרד החוץ (להלן: "המשרד") ברשתות החברתיות בכלל, ובפייסבוק בפרט. 

נבקש להפנות את תשומת לבך לדו"ח המסכם את פעילות מטה המשרד ברשתות החברתיות בשנת 2017, שפורסם באתר המשרד בחודש ינואר 2018 (להלן: "הדו"ח המסכם"). 
לנוחותך מצ"ב קובץ עם הדו"ח המסכם. 

אנא ראה גם את ריכוז ערוצי המשרד בפייסבוק וכן את ריכוז ערוצי המשרד בטוויטר (הכוללים את ערוצי מטה המשרד והנציגויות ברשתות אלה). בטוחני כי סקירת הערוצים תאפשר לך להיחשף לעומק ולרוחב פעילות המשרד מהמטה וברחבי העולם. כמו כן, ניתן להיחשף בערוצים אלה לנתונים הפומביים והגלויים אודות הפעילות כגון מס' העוקבים, likes, שיתופים וכיו"ב.

המידע שצוין מעלה, כמו גם המידע שניתן לדלות מהכניסה ל"פידים" השונים בפלטפורמות השונות, מספקים תמונה מקיפה של פעילות המשרד ברשת ובהחלט מאפשרים להתרשם מסדרי היום המקודמים על ידי המשרד ואת דפוסי הפעילות המקצועיים – במקרה דנן, הרשתיים – שאימץ המשרד בכדי לקדמם.

המידע המבוקש על ידך - page level data, post level data, video data (להלן: "נתוני הייצוא"), כולל בין היתר נתונים אותם ניתן למצוא באופן מרוכז בדו"ח המסכם, המרכז נתח משמעותי מסך הנתונים של פעילות משרד החוץ ברשתות החברתיות. כן, חלק נכבד מן המידע המבוקש ניתן גם לדלות באופן עצמאי מהפלטפורמות השונות של המשרד. 

כפי שיפורט להלן, המידע המפורט בנתוני הייצוא, כמו גם המידע המבוקש על ידך אודות מימון הפוסטים במהלך שנת 2017, לרבות יעדי הפרסום, הוא בגדר מידע שאנו מנועים ממסירתו בשל חשש לפגיעה ביחסי החוץ של מדינת ישראל בהתאם להוראת סעיף 9(א)(1) לחוק חופש המידע, תשנ"ח-1998 (להלן: "חוק חופש המידע"). כמו כן, אין באפשרותנו למסור מידע זה, בהתאם להוראת סעיף 9(ב)(1) לחוק חופש המידע, משום שגילויו עלול לשבש את התפקוד התקין של המשרד ואת יכולתו לבצע את תפקידיו בתחום הדיפלומטיה הדיגיטלית.

המידע המבוקש עוסק במגע הרשתי של המשרד עם קהלים במדינת ישראל ובמדינות זרות. גילוי מידע זה, ולו באופן חלקי, עלול לפגוע ביכולתו של המשרד להמשיך ולהגיע לקהלי יעד שונים וכן לפגוע במאמצי ההסברה של המשרד ובפעילותו בתחום הדיפלומטיה הציבורית, לחיזוק תדמיתה של מדינת ישראל בעולם.

בהתאם להוראת סעיף 17(א) לחוק חופש המידע, הנך רשאי לעתור נגד החלטה זו לבית המשפט לעניינים מנהליים בירושלים, בתוך 45 יום.

